Twee skuldig aan sakeman se moordDie vermoorde sakeman, Eric Lyell. (Foto: Verskaf) Die twee mans wat destyds van die moord op die Gautengse sakeman Eric Lyell (68) aangekla is, is Maandag in die Palm Ridge-hof in Johannesburg skuldig bevind. Die hof het Bongani Tau en Andile Mpangeva op aanklagte van moord, roof met verswarende omstandighede, die onwettige besit van ŉ vuurwapen en ammunisie, en regsverydeling skuldig bevind. Maroela Media het vroeër berig dat Lyell, ŉ afgetrede prokureur van Vereeniging, se liggaam in Januarie 2019 in die Vaalrivier langs die R59 gevind is. Hy was aangerand en het ŉ steekwond aan sy buik gehad. Lyell se selfoon is later nagespeur in Sharpeville en die stokou Volkswagen Jetta, waaroor hy baie erg was al het hy weeldemotors besit, by Builders in Vereeniging op pad Vanderbijlpark toe. Volgens Lumka Mahanjana, woordvoerder vir die Nasionale Vervolgingsgesag, is die saak tot 17 Junie vir voorvonnisverslae uitgestel. Dr. Clarissa Gerber, Eric Lyell (68) se dogter, het destyds aan Maroela Media gesê dat Tau se ouma jare lank by die gesin gewoon het en dat die Lyells hom help grootmaak het.